Actualment als Bombers de la Generalitat de Catalunya som menys del 2% de dones.
Amb l'uniforme no hi ha diferències..
L'objectiu de la campanya és augmentar la representativitat i la visibilització de les dones en el col·lectiu dels Bombers de la Generalitat.
El Pla d'igualtat d'oportunitats de dones i homes de l'Administració de la Generalitat de Catalunya té com a objectiu garantir l'aplicació del principi d'igualtat de tracte d'oportunitats de dones i homes i eliminar la discriminació per raó de sexe amb relació a l'accés al treball remunerat, al salari, a la formació, a la promoció professional i a la resta de condicions de treball.
Aquest pla s'estructura en dues parts: una part comuna, i una part de col·lectius específics (bombers, agents rurals i personal tècnic penitenciari).
Pel que fa als Bombers, estableix una sèrie de mesures i actuacions en diferents àmbits; un d'ells, considerat com a prioritari és el de millorar la representativitat de les dones en el col·lectiu, mitjançant el foment de programes i actuacions tant pel que fa a l'accés com a la promoció professional.
Per tal de fomentar i incrementar la participació de les dones en el cos de bombers, s'ha presentat un Pla de millora 2019-2020 consistent en una campanya de difusió i comunicació d'impacte mediàtic.
La campanya està integrada per una col·lecció de quatre cartells i un vídeo que tenen un denominador comú, el concepte
La incorporació de la dona als bombers, a Catalunya, es va iniciar als anys 80.
Tot i que d'això ja en fa més de 30 anys, cal remarcar que el procés està essent lent malgrat que en les darreres promocions sempre hi ha hagut dones que han acabat accedint al cos de Bombers de la Generalitat.
Les primeres bomberes, a Catalunya, van ingressar al parc municipal de Gelida en començar la dècada dels 80.
Quan la Generalitat va incorporar aquell parc a la seva xarxa de Bombers, les va reconèixer oficialment a totes tres com a voluntàries al 1982.
Des d'aleshores, i fins a 1998, tan sols van accedir al cos cinc dones més, que avui són inspectores i sotsinspectores.
A partir de 1998, l'ingrés de les dones va començar a ser continu en cada nova promoció d'accés al cos que es convocava, tot i que amb una representació molt inferior en relació amb la proporció d'homes.
Actualment, en la categoria de personal funcionari, les dones representen només l'1,84% dels Bombers de la Generalitat.
Hi ha 41 dones bomberes funcionàries, de les quals 26 són bomberes de primera de l'escala tècnica, 9 bomberes de l'escala bàsica, 5 sotsinspectores i tan sols 1 dona inspectora.
En la categoria de sergents o caporals no hi ha cap dona.
Pel que fa al personal voluntari, la xifra de dones bomberes voluntàries remunta fins al 6,81%.
Però tampoc n'hi ha cap en la categoria de caporal.
Una nova promoció de 250 aspirants van iniciar el 8 de gener el curs de Formació a l'Escola de Bombers i Seguretat Civil de l'Institut de Seguretat Pública de Catalunya.
En aquesta convocatòria, que correspon a la 81/19, han començat el curs 8 dones.
A més, també hi ha 4 dones fent el període de pràctiques a diferents parcs de bombers de la convocatòria 81/18, les quals ja van superar el curs de formació bàsica.